b'\n_START_ARTICLE_\nLan Shui\n_START_PARAGRAPH_\nLan Shui (s. 1957) on kiinalainen kapellimestari. H\xc3\xa4nen nimens\xc3\xa4 on kiinalaisittain Shui Lan; kansainv\xc3\xa4lisesti h\xc3\xa4n k\xc3\xa4ytt\xc3\xa4\xc3\xa4 nimest\xc3\xa4\xc3\xa4n versiota, jossa nimien j\xc3\xa4rjestys on k\xc3\xa4\xc3\xa4nnetty. Shui aloitti viulunsoiton opintonsa 5-vuotiaana ja pianonsoiton muutamaa vuotta my\xc3\xb6hemmin. Opinnot keskeytyiv\xc3\xa4t Mao Zedongin Kulttuurivallankumouksen aikana, jolloin kaikkea l\xc3\xa4nsimaista musiikkia vastaan hy\xc3\xb6k\xc3\xa4ttiin. Maon tuhoisan kampanjan j\xc3\xa4lkeen Shui palasi opintojensa pariin. Valmistuttuaan h\xc3\xa4nest\xc3\xa4 tuli oopperan orkesterin j\xc3\xa4sen Pekingiss\xc3\xa4. Aluksi h\xc3\xa4n soitti orkesterissa; sitten h\xc3\xa4n loukkasi vasemman k\xc3\xa4tens\xc3\xa4 niin pahasti, ettei kyennyt en\xc3\xa4\xc3\xa4 soittamaan ammattimaisesti. H\xc3\xa4n aloitti s\xc3\xa4velt\xc3\xa4misen ja opiskeli sittemmin orkesterinjohtoa Pekingiss\xc3\xa4. H\xc3\xa4n p\xc3\xa4\xc3\xa4si Pekingin sinfoniaorkesterin kapellimestariksi, mutta koki ty\xc3\xb6ns\xc3\xa4 Kiinan oloissa turhauttavaksi ja ottikin mielell\xc3\xa4\xc3\xa4n vastaan tarjouksen p\xc3\xa4\xc3\xa4st\xc3\xa4 suorittamaan orkesterinjohdon tutkintoa Bostonin yliopistoon vuonna 1986. Shuin voittamiin useisiin palkintoihin ja tunnustuksiin kuuluu Besan\xc3\xa7onin kansainv\xc3\xa4lisen nuorten kapellimestarien kilpailun voitto._NEWLINE_Yhdysvalloissa Shui on johtanut Detroitin sinfoniaorkesteria, New Yorkin filharmonikkoja ja Baltimoren sinfoniaorkesteria. Vuonna 1997 h\xc3\xa4nest\xc3\xa4 tuli Singaporen sinfoniaorkesterin musiikillinen johtaja. H\xc3\xa4n on t\xc3\xa4m\xc3\xa4n Kaakkois-Aasian johtavan orkesterin kanssa levytt\xc3\xa4nyt Aleksandr T\xc5\xa1erepninin sinfoniat BIS-levymerkille.'